
REVISJON STUDIEPLANEN 2008-2009 / 2009-2010                               Uttalelse fra studentene

Denne uttalelsen er utarbeidet på grunnlag av tilbakemeldinger fra studentene ved fakultetet ved Allmøte 17.09.2007, Studentrådsmøte ARK 22.09.2007 og Studentrådsmøte AB 01.10.2007. I tillegg har uttalelsen blitt gjort tilgjengelig for hele studentmassen for innspill og diskusjon på våre hjemmesider (org.ntnu.no/studentrad_ab/) fra 01.10.2007 til 18.10.2007, hvor innspill har blitt tatt til følge og inkludert. Vi savner mer innspill fra 4. og 5. årskurs arkitekt, noe diskusjonen har båret preg av. Vi mener likevel uttalelsen skal være representativ for hva studentene mener. Vi har tatt utgangspunkt i Fredrik Sheteligs notater “Masteroppgave i arkitektur”, “Revisjon av studieplan” og presentasjonen i Allmøtet 17.09.2007 for å få en ønsket struktur på uttalelsen. Disse notatene har også blitt gjort tilgjengelig for studentene på hjemmesiden slik at de kan sette seg inn i fakultetets initiativ.

Vi støtter fakultetets initiativ til en større revisjon, og mener det er riktig å fokusere på hvordan emneporteføljen kan reflektere fakultetets strategiske mål, konkrete behov i samfunnet og studentenes behov.

MASTEROPPGAVEN I ARKITEKTUR:

Studentene synes både de allerede implementerte endringene og de kommende endringene foreslått av diplomutvalget er gode tiltak. Når det gjelder spørsmålene stilt ved masteroppgaven har vi følgende utsagn:

· Studentene (i hvert fall de i de lavere årskurs) mener ordningen med en forskjøvet eksamen fungerer meget bra i dag. Det er en av de største hendelsene i løpet av semesteret og gir masse læringsutbytte for de andre studentene. Ved å ha den ved dette tidspunktet bidrar til å gjøre det til en stor og profilert hendelse, noe vi synes den fortjener. Det er selvfølgelig spørsmål om studielån, transparens mellom masterprogram og bruk av veiledere, men vi mener dagens ordning er en tradisjon som profilerer studentene og fakultetet på en meget bra måte, i tillegg til å bidra med verdifull læring til de lavere årskurs. 
· Å definere tydeligere oppgaver innenfor spesifikke områder er et vanskelig tema, og studentene er generelt bekymret for å miste valgfriheten i masteroppgaven. Det vil lette sensur- og evalueringsarbeidet, men man kan samtidig miste den store bredden ved de innleverte oppgavene. Dette kommer uansett inn på diskusjonen rundt definerte studieløp med tematiske masterarbeider, noe vi har diskutert over. 
· En masteroppgave med mer pedagogiske opplegg er en interessant diskusjon. I arbeidslivet i dag skjer det aldri at man arbeider alene i seks måneder, og man jobber stort sett i team. Slik sett er masteroppgaven en urealistisk arbeidsmåte i forhold til senere karriere, men den gir uansett et viktig og nødvendig mål på individuell kompetanse, noe som vi mener teller høyere. Vi synes det er riktig med de nye tiltakene som bl.a. midtsemesterdiskusjon hvor studentene kan sammenligne seg selv med andre og få innspill på eget arbeid fra veiledere og andre studenter, vi synes ikke dette vil hindre “Det store eksamensarbeidet”. 
· I tillegg har vi fått innspill på hvordan utdelingen av veiledere til kandidater som ikke har fått sin foretrukne veileder fungerer. Slik vi har fått vite er det et møte hvor veilederne omfordeler de som er igjen, dette fører til at studentene har lite kontroll over situasjonen og kan i verste fall få tildelt en veileder de absolutt ikke ønsket å få. Mer informasjon og en forbedring av denne ordningen etterspørres.
GJENNOMFØRING AV HØSTENS REVISJON (KORT SIKT):

Vi synes de fem punktene om reelle forbedringer i høst er bra og håper disse blir gjennomført på en ordentlig måte. Spesielt det siste punktet om frister og studieprogramtekster for studenter fra andre program / institusjoner må gjennomføres, slik at vi slipper den samme situasjonen med byggstudentene fra i høst, som ikke hadde blitt informert om åtte-studentsregelen i studieplanen sin, og i tillegg fikk beskjed om at emnet ikke ble kjørt før fristen gikk ut. 

Når det gjelder  å legge opp til forbedringer innen temaer hvor fakultetet har forbedringsbehov / muligheter, har vi følgende kommentarer:

· Tektonisk og teknologisk dybde: Vi føler dette temaet er sterkt på vei inn i utdannelsen allerede, med kurset ARK 3 ved Finn Håkonsen, men når det gjelder den videregående utdanningen er dette temaet er en mangelvare.
· Energi og miljø: Vi støtter helhjertet at dette bør være gjennomgripende tematikk i all planlegging og design. Vi har et ansvar for å tenke bærekraftig utvikling og miljøvennlig bygging som arkitekter, og med de nye tekniske kravene og økt fokus på miljøet mener vi det er absolutt nødvendig å implementere miljøaspektet i all undervisning ved fakultetet. 
· IKT: Studentene ønsker mer opplæring og undervisning innenfor IKT, da dette er et mer og mer vanlig arbeidsverktøy i arkitektbransjen. Bransjen etterspør også kompetanse på dette området og vi krever derfor bedre og mer undervisning/opplæring i dette området. Det er ikke snakk om å erstatte blyanten og papiret, men gjøre oss mer forberedt og konkurransedyktige i forhold til senere arbeidsliv. Det er for dårlig at studentene selv må lære seg et arbeidsverktøy som størstedelen av bransjen bruker mer og mer. 
· Profesjonalisering: Det kan være behov for mer opplæring innenfor hva som faktisk møter oss i arbeidslivet, men det spørs hvor mye dette skal skygge over de andre viktige aspektene vi skal lære i løpet av studiet. 
Studentene er bekymret for å putte mer innhold inn i et allerede fullpakket studieløp i grunnutdanningen, men temaene energi og miljø og bruk av IKT må implementeres i en mye større grad. I sammenheng med videregående kurs er alle de nevnte temaene absolutt noe å se nærmere på. Det kan og være interessant å se på om forskning bør inkluderes som et tema i undervisningen, hovedsakelig i videregående kurs. 

GJENNOMFØRING AV HØSTENS REVISJON (LANG SIKT):

EVALUERING

· Studentevaluering: Ved å bruke systemet for studentevaluering aktivt vil man få en god og riktig oppfatning av hva studentene mener om emnene. Studentene oppfordrer revisjonen til å benytte seg av denne ressursen når det gjelder studenttilbakemelding, spesielt når det gjelder de fra videregående kurs. Ved å fokusere på viktigheten av disse evalueringene både for studenter, faglærere og instituttledere vil vi få et godt underlag for videre arbeid. 
· Evaluering fra tidligere studenter / nyutdannede fra fakultetet: En slik evaluering er meget verdifull og vil gi gode tilbakemeldinger på hva de nyutdannede har fått bruk for i arbeidslivet. En evaluering fra arbeidsgivere/bransjen som har ansatt studenter fra fakultetet vil også være meget informativ.  
· En økt sammenligning med andre skoler i inn- og utland vil gjøre det enklere å vurdere vår egen utdanning. Dette vil bidra til å se våre gode og dårlige egenskaper, og enklere se hvordan vi bør tenke framover. Ved for eksempel å se på skoler i Sverige og Tyskland som har innført 3+2+3 modellen kan vi finne ut hvordan undervisningsmodellen fungerer der, hvordan arbeidsmarkedet reagerer og de generelle endringene som følge av dette. 
· Ekstern evaluering: I sammenheng med denne større revisjonen vil det være naturlig å vurdere en ekstern evaluering av emneutvalget. Dette kan bety en lang og kostbar prosess og vi mener man kan få en minst like god og reell evaluering ut i fra kunnskapene til nåværende og ferdige studenter.  
TEMA

Disse emnene er vanskelige å diskutere rundt da de omfatter meget store endringer for fakultetet, i tillegg til hele NTNU. Det er også vanskelig å komme med et tydelig svar, da det er uenighet blant studentene om hvilket løp fakultet bør velge, og det er ikke alle temaer som har blitt diskutert i like stor grad. 

· Forbedre beskrivelse av læringsmål.  Det kan være relevant å utvikle bl.a. generelle fagspesifikke kompetansebeskrivelser (prosjekteringsmetodikk, tektonikk, med mer).
· Studentene mener dette forslaget er bra da det vil gjøre det lettere for studentene å enkelt sette seg inn i hva emnet handler om, og hva du får kompetanse i. Dette burde egentlig implementeres i de kortsiktige revideringene for å få konkretisert emnenes innhold. 
· Endringer av studieplanen som konsekvens av fakultetets satsingsområder og videreutvikling av tunge fagmiljøer for undervisning og forskning.
· ?
· Endringer av studieplanen ved en eventuell konvertering til 3+2+3 (Bachelor, Master, phd) 
· Studentene synes denne diskusjonen er veldig vanskelig, men det er gjennomgående at bekymringen rundt selve bachelor-graden er størst. Per i dag har vi en naturlig todeling av studiet, og vi mener det ikke vil være store problemet å definere grunnutdanningen som en bachelor-grad. Problemet ligger i å skille ut få bachelor-graden allment akseptert som kun en akademisk grad. Hvis modellen blir innført og det blir et mindre antall masterplasser og økt konkurranse om plassene utenfra vil vi få mange uteksaminerte med en bachelor i arkitektur som det er meget viktig å definere både på universitet og blant arkitektstanden. I dagens situasjon er det lett for en student å få jobb ved et arkitektkontor etter 3. årskurs, og et økt antall uteksaminerte med graden bachelor i arkitektur som ikke fortsetter på en mastergrad vil bidra til å gjøre bransjen useriøs. EU har bestemt at gradssystemet skal innføres, og vi mener fakultetet gjør lurt i å være føre var. Men vi mener fakultetet ikke trenger å innføre denne modellen før det er pålagt gjennom et direktiv fra NTNU-styret, og heller være godt forberedt på en slik endring hvis den vil komme. Vi råder revisjon til å se nærmere på skoler som allerede har innført modellen og se på hvordan dette har fungert både på skolen og i arbeidsmarkedet for bedre underlagsinformasjon om hvordan dette vil fungere.
· Skal det defineres studieløp i masterprogrammene / 4. & 5. årskurs arkitekt?
· Siden det er liten grad av overordnet struktur på emneutvalget i videregående kurs i dag er det naturlig å se på hvordan dette kan ordnes bedre. Studentene er mer positive til dette, men det er noen aspekter som bekymrer også. De andre siv.ing. linjene har definerte studieløp i 4. og 5. årskurs, og det er en ganske naturlig modell for arkitektstudenter og, for eksempel “Master i arkitektur: energi og miljø/prosjektering/teori, etc”. Når man per i dag ikke har noen sikring på at man tar de fagene man trenger for å kunne prosjektere et bygg, kan det være posititivt med et studieløp hvor studentene har en tittel på hvilke områder studenten har kompetanse innenfor. Det vil også hjelpe studentene til å velge et definert studieløp, og ikke en løs samling av usammenhengende fag. Likevel er det slik at arbeidsgivere i dag stort sett er interessert i hvilke fag studentene har tatt, og vurderer kompetansens relevans ut i fra det. Studentene har jo også ansvar for egen læring og bør selv sørge for å velge fag som er relevante for det de vil jobbe med senere. Definerte studieløp vil også innskrenke valgfriheten og redusere antall emner, slik at man får et mindre bredt tilbud enn per i dag. Det er altså ikke sikkert at definerte studieløp er løsningen på problemet, det behøves like godt en fastere hånd i organiseringen av emnene som tilbys og sikring av relevansen av disse i forhold til fakultetets strategiske satsningsområder. Men det er absolutt et aktuelt tema som vi gjerne vil diskutere mer rundt. 
· Sammenheng forskning og undervisning.
· Fakultetet er per i dag gode på undervisning og dårlige på forskning. Studentene ser selvfølgelig verdien av forskning som undervisningsressurs og middel for å drive fakultetet framover, og ønsker en økt satsning på forskning som ikke går negativt ut over undervisningstilbudet i dag. 
· Konsekvenser for bemanning og øvrige ressurser.
· ?
· Internasjonalisering. Skal vi stille krav til faglig innhold for hvilke undervisningsopplegg våre studenter deltar i ved utenlandsopphold?
· Vi vet lite om grunnlaget for å kunne etterprøve og godkjenne faglig innhold ved de mange forskjellige institusjonene rundt om i verden, så vi skjønner dette er vanskelig å definere. Med en økt globalisering og internasjonalt samarbeid mellom skoler, i tillegg til økt bruk av felles systemer og samarbeidsprogram, tror vi likevel at dette arbeidet vil bli mye enklere med tiden. 
· Ved samarbeide med andre fakultet:hvordan utvikle gjensidig samarbeid fremfor ensidig leveranse av utdanning (med usikkert finansielt og faglig utbytte for oss?).
· Et økt samarbeid mellom andre fakultet og fagkretser ønskes, i og med vår tilknytning til NTNU som stiller oss i en særstilling i forhold til AHO/BAS. Økt samarbeid innenfor eget fakultet er likevel viktigst, og et økt samarbeid/transparens mellom arkitekt, KiT og master i fysisk planlegging / eiendomsforvaltning er etterspurt. 
· Opptaksgrunnlag. Spesifikt for master i arkitektur: Skal vi opprettholde krav til matematikk og fysikk?  Skal vi reintrodusere opptaksprøver? 
· Studentene synes en miks av opptaksprøve og karakterkrav vil føre til et en mer blandet og spennende studentgruppe. Vi etterspør grunnlaget for å ha sluttet med 40% opptaksprøve for noen år siden, og en evaluering av om det har blitt negative/positive konsekvenser av endringen i opptaksordning. Studentene ser også verdien i å skille seg ut fra AHO og BAS som har utelukkende opptaksprøver. Studentene stiller spørsmål ved relevansen med kravene til fysikk og matematikk, og føler ikke de har hatt bruk for realfagskompetansen i stor grad. 
· For andre program; hva skal kreves av grunnlagskompetanse?  Hva med våre egne studenter etter 3 år? Hvordan kan de evt velge å gå over til et annet program?  Hvilken grad får de?
· ?
· Opptakskrav for internasjonale studenter?
· ?
· Krav til kompetanse for masterstudenter fra andre fagmiljø; f.eks masterstudenter i teknologi som ønsker å ta masteroppgave i eiendomsutvikling.
· ?
· Krav til emnekrets for å få ta ut masteroppgave? F.eks profesjonsforberedende emner.
· ?
OMFANG
Studentene støtter forslaget om at revisjonen i første omgang skal omfatte master i arkitektur, og håper dette kan bli gjennomført fram til høst 2008. 

PARTER OG ROLLER
Studentene skal bidra i revisjonsarbeidet med representasjon i aktuelle arbeidsutvalg, samt kontinuerlig komme med innspill gjennom studentorganisasjonsapparatet på vegne av studentmassen. 

